A TANÁCS 1039/2005/EK RENDELETE
(2005. június 21.)
a tojásra vonatkozó egyes forgalmazási előírásokról szóló 1907/90/EGK rendeletnek a tojások jelölésére vonatkozó módosításáról
AZ EURÓPAI UNIÓ TANÁCSA,
tekintettel a tojás piacának közös szervezéséről szóló, 1975. október 29-i 2771/75/EGK tanácsi rendeletre (1) és különösen annak 2. cikke (2) bekezdésére,
tekintettel a Bizottság javaslatára,
mivel:
(1)
A tojásra vonatkozó egyes forgalmazási előírásokról szóló, 1990. június 26-i 1907/90/EGK tanácsi rendelet (2) 7. cikke (1) bekezdésének a) pontjával összhangban 2005. július 1-jétől a helyi piacon értékesített tojásokra a termelő megkülönböztető számát tartalmazó, a baromfitartás típusának megállapítására alkalmas kódot kell bélyegezni. Egyes tagállamokban e követelmény teljesítése nehezére eshet a kisméretű, alacsony jövedelmű gazdaságoknak, amelyek gyakran csupán kiegészítő tevékenységként termelnek tojást. Mivel e gazdaságok számára nagy a gazdasági és társadalmi jelentősége annak, hogy eladhatnak fogyasztásra szánt tojást a helyi piacon, helyénvaló engedélyezni a tagállamoknak, hogy felmentsék őket a jelölés követelménye alól. Ezért indokolt e tekintetben kivételt tenni az 50 tojótyúknál kevesebbet számláló gazdaságok esetében.
(2)
Az ügy sürgősségére tekintettel a nemzeti parlamenteknek az Európai Unióban betöltött szerepéről szóló, az Európai Unióról szóló szerződéshez és az Európai Közösséget létrehozó szerződéshez csatolt jegyzőkönyv I. cikkének 3. bekezdésében említett hathetes időszak alól mentességet kell biztosítani.
(3)
Következésképpen indokolt az 1907/90/EGK rendelet módosítása,
ELFOGADTA EZT A RENDELETET:
1. cikk
Az 1907/90/EGK rendelet 2. cikkének (3) bekezdésében az utolsó albekezdés helyébe a következő szöveg lép:
„Azonban a termelő által a helyi piacon értékesített tojáson a 7. cikk (1) bekezdésének a) pontjában szereplő kódot kell feltüntetni. A tagállamok felmenthetik e követelmény alól azokat a termelőket, akiknek a gazdasága legfeljebb 50 tojótyúkot számlál, feltéve, hogy a tojásokat az érintett tagállam termelési régióján belül működő helyi piacon értékesítik, és a gazdaság nevét és címét az értékesítési helyen feltüntetik.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2005. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 2005. június 21-én.